b'\n_START_ARTICLE_\nFunikulaari\n_START_PARAGRAPH_\nFunikulaari eli kiskok\xc3\xb6ysirata on jyrkill\xc3\xa4 rinteill\xc3\xa4 k\xc3\xa4ytett\xc3\xa4v\xc3\xa4 kuljetusrata. Funikulaarit kulkevat omilla reiteill\xc3\xa4\xc3\xa4n, joita on usein matkailukohteissa, mutta my\xc3\xb6s muun muassa kaivoksissa. Henkil\xc3\xb6liikenteen funikulaareja on toiminnassa noin 290. Lis\xc3\xa4ksi funikulaareja on ollut henkil\xc3\xb6liikennek\xc3\xa4yt\xc3\xb6ss\xc3\xa4 noin 160 sittemmin suljetulla radalla. Henkil\xc3\xb6liikenteen lis\xc3\xa4ksi funikulaareja on muun muassa teollisuusk\xc3\xa4yt\xc3\xb6ss\xc3\xa4._NEWLINE_M\xc3\xa4\xc3\xa4ritelm\xc3\xa4llisesti funikulaari on kalteva rata, jossa kulkee kiskoilla omilla py\xc3\xb6rill\xc3\xa4\xc3\xa4n vaunuja, joiden vetovoimal\xc3\xa4hteen\xc3\xa4 on yl\xc3\xa4aseman kautta kulkeva vetokaapeli. Lyhyit\xc3\xa4 vinohissej\xc3\xa4, joita on muun muassa metroasemilla, pidet\xc3\xa4\xc3\xa4n hissein\xc3\xa4 eik\xc3\xa4 funikulaareina._NEWLINE_Sana "funikulaari" juontaa juurensa latinan kielen k\xc3\xb6ytt\xc3\xa4 tarkoittavan sanan "funis" diminutiivista "funiculus"_NEWLINE_Maailman jyrkin funikulaari sijaitsee Australian Katoobma Scenic Worldissa, nimelt\xc3\xa4\xc3\xa4n Scenic Railway ja sen kaltevuus on 52 astetta.\n_START_SECTION_\nSuomen funikulaarit\n_START_PARAGRAPH_\nSuomessa funikulaareja on tehty, jotta uittotukit saataisiin voimalaitosten ohi. Useimmilla Oulujoen voimalaitoksilla on yh\xc3\xa4 j\xc3\xa4\xc3\xa4nteet tukinkuljetusfunikulaareista. My\xc3\xb6s suomalaisiin kaivoksiin on rakennettu funikulaareja. Kolin rataa on toisinaan kutsuttu funikulaariksi, mutta se on rakenteensa perusteella vinohissi, vaikka kulkeekin poikkeuksellisesti ulkona._NEWLINE_Turun Kakolanm\xc3\xa4elle avattiin toukokuussa 2019 Suomen ensimm\xc3\xa4inen kaupunkifunikulaari, tai kaupungissa ulkona kulkeva vinohissi, Kakolan Funikulaari.  Rakennusaikataulujen venyess\xc3\xa4 funikulaarin valmistuminen ja k\xc3\xa4ytt\xc3\xb6\xc3\xb6notto siirtyiv\xc3\xa4t useaan kertaan. My\xc3\xb6s funikulaarin muotoilu ja erilaisuus verrattuna havainnekuviin on her\xc3\xa4tt\xc3\xa4nyt yleis\xc3\xb6ss\xc3\xa4 huvittuneisuutta.'